Dogters vlug uit vlammehel(Foto verskaf deur Rusa) Vier minderjarige dogters, wat alleen by ŉ huis gelaat is, het betyds gevlug ná ŉ brand in die huis uitgebreek het. Prem Balram, woordvoerder van die Reaksie-eenheid Suid-Afrika (Rusa), het gesê ŉ ma het haar vier kinders alleen by die huis gelos om alkohol te gaan drink by ŉ plaaslike sjebien. “Sy het in ŉ besope toestand teruggekeer en gesien die huis is in die brand verwoes.” Volgens Belram het beamptes van Rusa Sondagaand omstreeks 22:20 reageer op ŉ huisbrand in Donkeyweg in Waterloo, KwaZulu-Natal. “Beamptes het gesê vier minderjarige meisies het die huis ontruim net minute voor die dak inmekaargestort en die gebou in vlamme gehul is.” Die Durbanse brandweer en metropolisie het ook vinnig reageer. “Beamptes het die bure ondervra en bepaal dat die vier kinders alleen by die huis gelos is toe die enkelma by ŉ sjebien in Waterloo gaan drink het. Die vrou het teruggekeer huis toe toe sy nuus ontvang het dat haar huis in die brand verwoes is.”